Ψήφισμα του Συμβουλίου

της 8ης Οκτωβρίου 2001

για την "ηλεκτρονική ένταξη" - αξιοποίηση των ευκαιριών της κοινωνίας της πληροφορίας για την κοινωνική ένταξη

(2001/C 292/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ:

(1) ΥΠΕΝΘΥΜΙΖΟΝΤΑΣ ότι ένα από τα καθήκοντα της Κοινότητας είναι να προάγει, στο σύνολο της Κοινότητας, υψηλό επίπεδο απασχόλησης και κοινωνικής προστασίας, την άνοδο του βιοτικού επιπέδου και της ποιότητας ζωής, καθώς και οικονομική και κοινωνική συνοχή,

(2) ΥΠΕΝΘΥΜΙΖΟΝΤΑΣ το ψήφισμα του Συμβουλίου και των αντιπροσώπων των κυβερνήσεων των κρατών μελών, συνερχομένων στο πλαίσιο του Συμβουλίου, της 17ης Δεκεμβρίου 1999, για τη διάσταση της απασχόλησης και την κοινωνική διάσταση της κοινωνίας της πληροφορίας(1),

(3) ΥΠΕΝΘΥΜΙΖΟΝΤΑΣ ότι το έκτακτο Ευρωπαϊκό Συμβούλιο της Λισσαβώνας, της 23ης και 24ης Μαρτίου 2000, έκανε έκκληση για μια κοινωνία της πληροφορίας για όλους,

(4) ΥΠΕΝΘΥΜΙΖΟΝΤΑΣ ότι ένας από τους στόχους στην καταπολέμηση της φτώχειας και του κοινωνικού αποκλεισμού, όπως εγκρίθηκε στο Ευρωπαϊκό Συμβούλιο της Νίκαιας, της 7ης-9ης Δεκεμβρίου 2000, συνίσταται στην πλήρη αξιοποίηση των δυνατοτήτων που ανοίγει η «κοινωνία της γνώσης» και οι νέες τεχνολογίες πληροφοριών και επικοινωνίας και στην εξασφάλιση του μη αποκλεισμού κανενός ατόμου, λαμβάνοντας ιδιαίτερα υπόψη τις ανάγκες των ατόμων με αναπηρίες,

(5) ΥΠΕΝΘΥΜΙΖΟΝΤΑΣ ότι η προώθηση της κοινωνίας της γνώσης αποτελεί βασικό στοιχείο όλων των ευρωπαϊκών κατευθυντήριων γραμμών για την απασχόληση, στα πλαίσια των οποίων προωθείται ειδικότερα η ηλεκτρονική εκπαίδευση για όλους τους πολίτες, η απόδοση ιδιαίτερης προσοχής στις ανάγκες των μειονεκτούντων ατόμων, η αξιοποίηση των δυνατοτήτων απασχόλησης της κοινωνίας της γνώσης, γίνεται δε έκκληση στους κοινωνικούς εταίρους για τη δημιουργία των προϋποθέσεων ώστε να δοθεί σε κάθε εργαζόμενο η ευκαιρία να αποκτήσει βασικές γνώσεις ψηφιακής τεχνολογίας,

(6) ΥΠΕΝΘΥΜΙΖΟΝΤΑΣ ότι η ανακοίνωση της Επιτροπής "Στρατηγικές για τις θέσεις εργασίας στην κοινωνία της πληροφορίας", όπως εγκρίθηκε το Φεβρουάριο 2000, υπογραμμίζει τις ευκαιρίες που ανοίγει η κοινωνία της πληροφορίας για τη βελτίωση των συνθηκών ζωής και εργασίας όλων των πολιτών, και ΑΝΑΓΝΩΡΙΖΟΝΤΑΣ ότι μπορούν να αντληθούν διδάγματα από την προηγούμενη εμπειρία σε τομείς όπως η κοινοτική οικονομική ανάπτυξη, η μεταφορά τεχνολογίας και η αειφόρος ανάπτυξη,

(7) ΥΠΕΝΘΥΜΙΖΟΝΤΑΣ ότι η κοινή άτυπη συνάντηση των Υπουργών Απασχόλησης και των Υπουργών Τηλεπικοινωνιών, που έγινε στις 16 Φεβρουαρίου 2001 στη Luleå, έδωσε έμφαση στο ρόλο των τεχνολογιών πληροφοριών και επικοινωνίας (ICT) ως κινητήριας δύναμης για την ανάπτυξη και την απασχόληση στην Ευρώπη, ενώ υπογράμμισε την ανάγκη για μείωση των ελλειμμάτων όσον αφορά τις δεξιότητες στις ICT και την αύξηση των βασικών γνώσεων ψηφιακής τεχνολογίας, ΑΝΑΓΝΩΡΙΖΟΝΤΑΣ δε την πρόκληση για αξιοποίηση αυτών των δυνατοτήτων απασχόλησης από τους ανέργους μέσω κατάλληλης εκπαίδευσης στις δεξιότητες αυτές,

(8) ΥΠΕΝΘΥΜΙΖΟΝΤΑΣ ότι οι κοινωνικοί εταίροι και οι μη κυβερνητικοί οργανισμοί διαδραματίζουν βασικό ρόλο στη μείωση του ψηφιακού χάσματος, με την προαγωγή της πρόσβασης για όλους στην κοινωνία της γνώσης και με την αξιοποίηση του συνακόλουθου δυναμικού, ειδικότερα όσον αφορά τις θέσεις απασχόλησης και τα προσόντα,

(9) ΥΠΕΝΘΥΜΙΖΟΝΤΑΣ ότι βασικός στόχος του "Προγράμματος δράσης eEurope 2002", το οποίο υποστηρίχθηκε από το Ευρωπαϊκό Συμβούλιο της Φέιρα στις 19 και 20 Ιουνίου 2000, είναι η επίτευξη της συμμετοχής όλων των ατόμων σε μια οικονομία βασισμένη στη γνώση, και, ιδιαίτερα, αποτελεσματικότερου συντονισμού σε ευρωπαϊκό επίπεδο των πολιτικών για την αποφυγή του "πληροφορικού αποκλεισμού",

(10) ΥΠΕΝΘΥΜΙΖΟΝΤΑΣ ότι η ανακοίνωση της Επιτροπής "eΕυρώπη 2002 - Συνέπειες και προτεραιότητες" που υπεβλήθη στο Ευρωπαϊκό Συμβούλιο της Στοκχόλμης της 23ης και 24ης Μαρτίου 2001, υπογραμμίζει την προτεραιότητα της "ηλεκτρονικής ένταξης" και καλεί την ομάδα υψηλού επιπέδου για την απασχόληση και την κοινωνική διάσταση της κοινωνίας της πληροφορίας (ESDIS) να καταρτίσει, στα πλαίσια της υποστήριξης της διαδικασίας για την κοινωνική ένταξη, έκθεση για την «ηλεκτρονική ένταξη» μέχρι τα τέλη του 2001 με σκοπό τη βελτίωση του συντονισμού των πολιτικών για την αποφυγή της δημιουργίας ψηφιακού χάσματος στην Ευρώπη,

(11) ΑΝΑΓΝΩΡΙΖΟΝΤΑΣ ότι η έκθεση αυτή υποβλήθηκε ως έγγραφο εργασίας των υπηρεσιών της Επιτροπής επιγραφόμενο "e-Inclusion. Οι δυνατότητες της κοινωνίας της πληροφορίας για την κοινωνική ένταξη στην Ευρώπη", βασίζεται σε έρευνα του ευρωβαρόμετρου και σε ευρεία ανταλλαγή πρακτικών πολιτικής μεταξύ των αντιπροσώπων των κρατών μελών στην ομάδα υψηλού επιπέδου ESDIS· ότι η ανάλυση αυτή επισημαίνει φραγμούς όσον αφορά τη συμμετοχή στην κοινωνία της πληροφορίας, καθώς και τομείς πολιτικής για μεγαλύτερη συμμετοχή των μειονεκτούντων ατόμων στην κοινωνία της πληροφορίας και τη διασφάλιση αποτελεσμάτων και βιώσιμων χρήσεων της τεχνολογίας που να είναι πλήρως ενταγμένες στην τοπική οικονομία,

(12) ΛΑΜΒΑΝΟΝΤΑΣ ΥΠΟΨΗ τις, βασισμένες στην ανάλυση αυτή, συστάσεις της ομάδας υψηλού επιπέδου ESDIS,

ΚΑΛΕΙ ΤΑ ΚΡΑΤΗ ΜΕΛΗ:

I. να αξιοποιήσουν τις δυνατότητες της κοινωνίας της πληροφορίας για τα μειονεκτούντα άτομα

1. διευκολύνοντας κατάλληλα επιγραμμικά περιεχόμενα και υπηρεσίες, προσβάσιμες ανάλογα με τα διαγράμματα ζήτησης, κατανοητές και οικονομικά προσιτές για όλους τους ανθρώπους, υποστηριζόμενες από τακτικούς ελέγχους ευχρηστίας, μεταξύ άλλων για τα άτομα με αναπηρίες και με ειδικές ανάγκες και, ειδικότερα, στοχοθετημένες επιγραμμικές υπηρεσίες σε τομείς όπως η κοινωνική προστασία, η απασχόληση, η εκπαίδευση και κατάρτιση, η υγεία, η στέγαση και η δικαιοσύνη, συνεχίζοντας ωστόσο, όπου κρίνεται αναγκαίο, τη συμπληρωματική απογραμμική πρόσβαση στις βασικές δημόσιες υπηρεσίες,

2. διευκολύνοντας τοπικές κοινότητες μέσω της ενθάρρυνσης της οικονομικής και τεχνικής υποστήριξης για την ανάπτυξη επιγραμμικών υπηρεσιών και δικτύων, ειδικότερα σε μειονεκτικές αστικές περιοχές, σε μειονεκτικές αγροτικές και απόκεντρες περιοχές, και δίδοντας έμφαση στις ανάγκες των περιοχών αυτών στα πλαίσια του προγράμματος "ηλεκτρονικό κράτος" (δημοσίων υπηρεσιών με ηλεκτρονική σύνδεση),

3. δημιουργώντας ευκαιρίες απασχόλησης στο τομέα των τεχνολογιών πληροφοριών και επικοινωνιών, σε συνεργασία με τους κοινωνικούς εταίρους, στα πλαίσια των κατευθυντηρίων γραμμών για την απασχόληση, και ειδικότερα:

α) παρέχοντας στους ανέργους και τα μη ενεργά άτομα, στους εργαζομένους με κίνδυνο αποκλεισμού, περιλαμβανομένων των μεγαλύτερης ηλικίας εργαζομένων, και στα άτομα με αναπηρίες, κατάρτιση και άλλη εκπαίδευση στον τομέα των τεχνολογιών αυτών που να ανταποκρίνεται στις προσωπικές τους ανάγκες και απαιτήσεις για απασχόληση και με κίνητρα για την απόκτηση πιστοποιητικού βασικών δεξιοτήτων στον τομέα των εν λόγω τεχνολογιών, όπως η ευρωπαϊκή άδεια οδήγησης υπολογιστών (ECDL), και με την παρακολούθηση μαθημάτων ειδίκευσης στον τομέα των τεχνολογιών πληροφοριών και επικοινωνιών ή σε δεξιότητες σε ηλεκτρονικές επιχειρηματικές δραστηριότητες, καθώς και

β) προωθώντας την τηλεργασία και την επιγραμμική πρόσληψη εργαζομένων,

ΙΙ. να άρουν τους φραγμούς στην κοινωνία της πληροφορίας:

1. προάγοντας την επίγνωση σχετικά με τις ευκαιρίες και τις προκλήσεις της κοινωνίας της πληροφορίας, ιδιαίτερα στα επιφυλακτικά απέναντι στην τεχνολογία άτομα, περιλαμβανομένων των ηλικιωμένων ατόμων, στις κοινότητες που κινδυνεύουν από ψηφιακό αποκλεισμό, καθώς και ευαισθητοποιώντας τους οικείους παραγωγούς τεχνολογιών πληροφοριών και επικοινωνιών, τους φορείς παροχής πληροφοριών, τους κοινωνικούς εταίρους και τους πολιτικούς παράγοντες ως προς τις ειδικές ανάγκες των μειονεκτούντων ατόμων σε θέματα πληροφορικού/επικοινωνιακού εξοπλισμού, επιγραμμικού περιεχομένου και όσον αφορά τις θέσεις εργασίας στην κοινωνία της πληροφορίας,

2. καθιστώντας διαθέσιμη και οικονομικά προσιτή την πρόσβαση στις τεχνολογίες πληροφοριών/επικοινωνιών, για παράδειγμα:

α) υποστηρίζοντας την εγκατάσταση εύχρηστων δημόσιων σημείων πρόσβασης στο Διαδίκτυο (PIAP) σε όλες τις τοπικές κοινότητες, τα οποία θα μπορούσαν να περιλαμβάνουν την παροχή ελεύθερης πρόσβασης, εγκαταστάσεις κατάρτισης επί τόπου και σημεία που να διευκολύνουν τα μειονεκτούντα άτομα και να είναι προσιτά στα άτομα με αναπηρίες·

β) παρέχοντας στοχοθετημένα κίνητρα για την ατομική αγορά και χρήση μέσων πληροφοριακής/επικοινωνιακής τεχνολογίας από μειονεκτούντα άτομα·

γ) αναπτύσσοντας πληροφορικές/επικοινωνιακές υποδομές σε απομακρυσμένους ή διάσπαρτους οικισμούς, και

δ) με την εκμετάλλευση των δυνατοτήτων άλλων τεχνικών μέσων, όπως της κινητής τηλεφωνίας ή της ψηφιακής τηλεόρασης, για την ηλεκτρονική ένταξη,

3. προωθώντας τις βασικές γνώσεις ψηφιακής τεχνολογίας ως στοιχείο για την πλήρη συμμετοχή στην κοινωνία, κατάλληλο για συγκεκριμένες εκπαιδευτικές ανάγκες, και δημιουργώντας δίκτυα κέντρων ηλεκτρονικής εκπαίδευσης, ειδικότερα για τα μειονεκτούντα άτομα,

4. αίροντας τους τεχνικούς φραγμούς για τα άτομα με διάφορες αναπηρίες όσον αφορά τον πληροφορικό/επικοινωνιακό εξοπλισμό και το ιστικό περιεχόμενο, εφαρμόζοντας ιδίως τις αντίστοιχες δράσεις του προγράμματος "eΕυρώπη", που εποπτεύει η ομάδα εμπειρογνωμόνων για την ηλεκτρονική προσβασιμότητα (e-Accessibility),

5. προωθώντας την ανάπτυξη ειδικών λογισμικών προσαρμοσμένων στις ειδικές ανάγκες των ομάδων με μειονεκτήματα,

III. να ενθαρρύνουν τις εταιρικές σχέσεις όλων των ενεχόμενων, με έμφαση στην περιφερειακή και την τοπική διάσταση:

1. αναπτύσσοντας τα ανωτέρω μέτρα για την ηλεκτρονική ένταξη ως αναπόσπαστο στοιχείο στην καταπολέμηση του κοινωνικού αποκλεισμού σε όλες τις σχετικές πολιτικές,

2. υποστηρίζοντας το βασικό ρόλο των περιφερειακών και των τοπικών φορέων, των κοινωνικών εταίρων και των οργανώσεων της κοινωνίας των πολιτών, μεταξύ άλλων με την εκ μέρους τους παραγωγή πληροφοριών και περιεχομένου και τη δραστήρια διάδοση των ευεργετημάτων της νέας τεχνολογίας στην ευρύτερη κοινότητα και με την πλήρη αξιοποίηση των εταιρικών σχέσεων δημοσίου και ιδιωτικού τομέα,

3. λαμβάνοντας δεόντως υπόψη τα διαφορετικά επίπεδα ψηφιακού αποκλεισμού στα κράτη μέλη, τις περιφέρειες και περιοχές, και αντιμετωπίζοντας καταλλήλως τις διάφορες μειονεκτούσες κοινότητες,

4. προωθώντας την ισότητα μεταξύ των δύο φύλων όσον αφορά τις πολιτικές για την ηλεκτρονική ένταξη, δίδοντας ιδιαίτερη έμφαση στην αύξηση της αξιοποίησης των ευκαιριών κατάρτισης και απασχόλησης της κοινωνίας της πληροφορίας από γυναίκες,

5. προάγοντας, όπου χρειάζεται, μέτρα για την ηλεκτρονική ένταξη στα πλαίσια των διαρθρωτικών ταμείων, ειδικότερα δε του Ευρωπαϊκού Κοινωνικού Ταμείου,

ΚΑΛΕΙ ΤΗΝ ΕΠΙΤΡΟΠΗ:

1. να λάβει πλήρως υπόψη τις προκλήσεις και τις ευκαιρίες της ηλεκτρονικής ένταξης με σκοπό την περαιτέρω ανάπτυξη της στρατηγικής για την κοινωνική ένταξη, μεταξύ άλλων στη συνάρτηση της ανοικτής μεθόδου συντονισμού σε ευρωπαϊκό επίπεδο,

2. να προωθήσει την περαιτέρω υλοποίηση των δυνατοτήτων εργασίας της Κοινωνίας της Πληροφορίας για τους ανέργους, στα πλαίσια της Ευρωπαϊκής Στρατηγικής για την Απασχόληση,

3. να υποστηρίξει, όπου ενδείκνυται, μέτρα για την ηλεκτρονική ένταξη στα πλαίσια των Διαρθρωτικών Ταμείων, ειδικότερα δε στα πλαίσια του Ευρωπαϊκού Κοινωνικού Ταμείου, λαμβάνοντας υπόψη και άλλες προτεραιότητες, καθώς και στα πλαίσια άλλων σχετικών κοινοτικών προγραμμάτων δράσης,

4. σε συνεργασία με την ομάδα υψηλού επιπέδου ESDIS, να παρακολουθεί και να αναλύει την πρόοδο όσον αφορά τον ουσιαστικό συντονισμό των πολιτικών ηλεκτρονικής ένταξης στο πλαίσιο των στρατηγικών για την απασχόληση και την κοινωνική ένταξη και να περιλάβει σχετικό κεφάλαιο στην κοινή έκθεση για την απασχόληση και στην συγκεφαλαιωτική έκθεση για την καταπολέμηση του κοινωνικού αποκλεισμού και της φτώχειας.

Λουξεμβούργο, 8 Οκτωβρίου 2001.

(1) ΕΕ C 8 της 12.1.2000, σ. 1.